次韵子由柳湖感物
作者：蘇軾
朝代：宋

paragraphs: 憶昔子美在東屯，數間茅屋蒼山根。
嘲吟草木調蠻獠，欲與猿鳥爭啾喧。
子今憔悴衆所棄，驅馬獨出無往還。
惟有柳湖萬株柳，清陰與子供朝昏。
胡爲譏評不少借，生意凌挫難爲繁。
柳雖無言不解慍，世俗乍見應憮然。
嬌姿共愛春濯濯，豈問空腹修蛇蟠。
朝看濃翠傲炎赫，夜愛疏影摇清圓。
風翻雪陣春絮亂，蠹響啄木秋聲堅。
四時盛衰各有態，摇落悽愴驚寒溫。
南山孤松積雪底，抱凍不死誰復賢。